Før Trojakrigen brøt ut som resultat av at Paris hadde røvet den vakre Helena fra grekerne, var Laodike forelsket i Akamas, sønn av Fedra og Thesevs. Han hadde kommet til Troja for å be om tilbakelevering av Helena ved forhandlinger for å unngå krig. Forholdet mellom Laodike og Akamas utviklet seg og hun ble gravid. Hun fødte en sønn som ble kalt for Munitos (eller Munikos). Barnet ble gitt til Akamas' bestemor Aithra, som var fange hos trojanerne og tjenestegjorde som slave for Helena. Etter at krigen var over kom Akamas tilbake til Troja og tok med seg bestemoren og sønnen. Langt senere ble Munitos bitt av en slange mens han drev jakt sammen med faren i Trakia og døde.